text: [{"text_idx": "#000005", "text": "Hvussu ver\u00f0ur Havnin ein r\u00e6ttur BY\u0301UR?"}, {"text_idx": "#000007", "text": "Havnin livir ikki upp til si\u0301n leiklut sum ein r\u00e6ttur h\u00f8vu\u00f0ssta\u00f0ur. I\u0301sta\u00f0in fyri at vera ein livandi by\u0301ur vi\u00f0 eini y\u00f0jandi kjarnu, kann hon best samanberast vi\u00f0 eina deydliga sovibygd. Hvussu ver\u00f0ur Havnin til ein veruligan orkumi\u00f0depil, sum dregur ung og virkisfu\u0301s fo\u0301lk, i\u00f0 skapa ta\u00f0 li\u0301vgevandi virksemi\u00f0, vit sakna i\u0301 dag? Her er eitt longri essay vi\u00f0 no\u0301gvum ymiskum i\u0301t\u00f8kiligum uppskotum til eina ny\u0301ggja by\u0301ar\u00e6tlan, har av summi uppskot helst vekja ans."}, {"text_idx": "#000009", "text": "Sja\u0301lv havi eg n\u00f8kur hugskot um, hvat kann gerast i\u0301 by\u0301num fyri at gera Havnina til eitt meira livandi sta\u00f0, har av onkur eru samanberilig vi\u00f0 uppskotini hja\u0301 Hans Mortensen & Co, men ikki \u00f8ll. Uppskotini eru mong, og eg fari ti\u0301 at leggja tey fram her i\u0301 einum ru\u0301gvismiklum essay, har eg eisini vi\u0301si a\u0301, ju\u0301st hvi\u0301 ta\u00f0 er ty\u0301dningarmiki\u00f0 at gera sum fyrisligi\u00f0."}, {"text_idx": "#000010", "text": "Spurnartekin ver\u00f0a sett vi\u00f0 nu\u0301verandi by\u0301arskipanarpolitikk. M.a. um ta\u00f0 er skilagott at sta\u00f0seta st\u00f8rri undirvi\u0301singarstovnar i\u0301 u\u0301tja\u00f0aranum av by\u0301num \u2013 eins og gj\u00f8rt er vi\u00f0 Marknagilsdeplinum. A\u0301\u00f0renn eg fari at tosa n\u00e6rri um sta\u00f0setingina av Marknagilsdeplinum, vil eg to\u0301 fyrst fegin tosa yvirskipa\u00f0 um, hvussu meira li\u0301v f\u00e6st i\u0301 mi\u00f0by\u0301in og i\u0301 Havnina i\u0301 heila tiki\u00f0."}, {"text_idx": "#000013", "text": "Fyrst og fremst haldi eg, at by\u0301arsty\u0301ri\u00f0 ma\u0301 byrja at hugsa\u00f0 meira tilvita\u00f0 um Havnina sum ein BY\u0301 \u2013 og ikki bara sum eina vi\u00f0ka\u00f0a bygd! Ney\u00f0ugt er taka Havnina i\u0301 a\u0301lvara sum ein veruligan by\u0301 vi\u00f0 \u00f8llum, sum ta\u00f0 inniber \u2013 t.d. i\u0301 mun til mi\u00f0savning av meira fo\u0301lki og fer\u00f0slu. Hetta er ynskiligt, ti\u0301 fo\u0301lk og fer\u00f0sla skapa LI\u0301VI!"}, {"text_idx": "#000014", "text": "Higartil hava vit veri\u00f0 so bangin fyri o\u0301fri\u00f0i, at vit hava gj\u00f8rt alla Havnina alt OV fri\u00f0arliga. Vit hava t\u00f8mt hana fyri li\u0301v av o\u0301tta fyri larmi. Men li\u0301v larmar! Eitt sindur ma\u0301 ta\u00f0 i\u0301 \u00f8llum f\u00f8rum sleppa at larma. Vit mugu hugsa um, hvussu vit b\u00e6\u00f0i fort\u00e6tta og fordeila naka\u00f0 av li\u0301vinum og larminum i\u0301 by\u0301num a\u0301 skilvi\u0301san ha\u0301tt, har ta\u00f0 er fyri ney\u00f0ini."}, {"text_idx": "#000015", "text": "Ta\u00f0 merkir m.a., at vit mugu til at hugsa \u00f8\u00f0rvi\u0301si um bygging og vegalegging i\u0301 Havnini sum heild. Sum nu\u0301 er, spja\u00f0a vit eina ru\u0301gvu av sethu\u0301sum vi\u00f0 sto\u0301rum grundstykkjum yvir veldug \u00f8ki uttan a\u00f0ra funktio\u0301n enn bara at vera \u00f8ki, har fo\u0301lk bu\u0301gva. Skulu vit skapa ein by\u0301arkendan by\u0301, hava vit ikki bru\u0301k fyri meira spjaddari bygging a\u0301 \u00f8kjum vi\u00f0 bara einari funktio\u0301n. Vit hava bru\u0301k fyri meira fort\u00e6tta\u00f0um \u00f8kjum vi\u00f0 no\u0301gvum fj\u00f8lbroyttum funktio\u0301num. Og vit hava bru\u0301k fyri samanhangandi g\u00f8tum a\u0301 kross og tv\u00f8rs, sum gera ta\u00f0 l\u00e6tt er at koma til allasta\u00f0ni. Ta\u00f0 er m.a. hetta, i\u00f0 ger ein by\u0301 til ein BY\u0301."}, {"text_idx": "#000016", "text": "Ny\u0301ggj i\u0301bu\u0301\u00f0ar\u00f8ki og i\u0301dna\u00f0ar- og handils\u00f8ki eiga ti\u0301 at ver\u00f0a bygd no\u0301gv meira by\u0301arkend. T.d. mugu fleirh\u00e6dda\u00f0ir og t\u00e6ttliggjandi bygningar byggjast, helst samanhangandi, so bygningarnir li\u0301vga fyri hv\u00f8rjum \u00f8\u00f0rum og fyri li\u0301vinum a\u0301 g\u00f8tunum. Fasadurnar mugu sja\u0301lvandi byggjast ytst u\u0301t til g\u00f8tuna, so man skapar meira greidliga avmarka\u00f0 uttandura by\u0301arru\u0301m. Hetta er eisini vi\u00f0 til at geva kensluna av r\u00e6ttari by\u0301arbygging."}, {"text_idx": "#000017", "text": "Alt ov no\u0301gvir blindir vegir og fo\u0301lkato\u0301m \u00f8ki\nI\u0301 dag ger man alt fyri at for\u00f0a fer\u00f0slu i\u0301 Havn. Hetta ver\u00f0ur gj\u00f8rt i\u0301 eini go\u0301\u00f0ari meining fyri at minka um Co2 u\u0301tla\u0301t og fyri at geva fo\u0301lki so no\u0301gvan fri\u00f0, sum gj\u00f8rligt. I\u0301 st\u00f8\u00f0um er sja\u0301lvandi ney\u00f0ugt at avmarka bilafer\u00f0slu, men mark ma\u0301 ver\u00f0a fyri avmarking. Fo\u0301lk, sum gjarna vilja hava ta\u00f0 so fri\u00f0aligt, skulu sja\u0301lvandi hava m\u00f8guleika fyri at bu\u0301seta seg i\u0301 \u00f8kjum, har syrgt er fyri hesum. Men fo\u0301lk, sum nettupp vilja bu\u0301gva t\u00e6ttari at y\u00f0jandi by\u0301arli\u0301vi og fer\u00f0slu, eiga eisini at kunna velja ta\u00f0."}, {"text_idx": "#000019", "text": "Millum bygd \u00f8ki i\u0301 by\u0301num eru fleiri sta\u00f0ni sto\u0301rar fl\u00f8tur einans vi\u00f0 opnum b\u00f8i, sum fa\u0301 hava atgongd til, og sum i\u0301 \u00f8llum f\u00f8rum ikki ver\u00f0a bru\u0301ktar til naka\u00f0, sum hoyrir einum by\u0301i til. Eru m\u00f8guleikar at ganga har a\u0301 gongug\u00f8tum, so skunda fo\u0301lk s\u00e6r ofta bara i\u0301gj\u00f8gnum \u00f8ki\u00f0, ti\u0301 har finst einki anna\u00f0 enn ju\u0301st bara ein gongug\u00f8ta, sum kanska fer framvi\u00f0 nakrar innhegna\u00f0ar tra\u00f0ir vi\u00f0 sey\u00f0i og g\u00e6snum. Hetta hevur vanligi borgarin i\u0301 by\u0301num ikki li\u0301ka no\u0301gv gagn av, sum hann ella hon annars kundi havt, um \u00f8ki\u00f0 var bru\u0301kt til okkurt meira almannagagnligt. Vilja fo\u0301lk hava tra\u00f0ir, er ta\u00f0 so ney\u00f0ugt at hava t\u00e6r mitt i\u0301 by\u0301num? Kundi by\u0301arsty\u0301ri\u00f0 ikki givi\u00f0 teimum m\u00f8guleika fyri at hava tra\u00f0ir i\u0301 u\u0301tja\u00f0aranum av by\u0301num i\u0301sta\u00f0in?"}, {"text_idx": "#000020", "text": "Handils- og i\u0301dna\u00f0ar\u00f8ki eru tiltagla\u00f0 av ljo\u0301tum, bi\u0301ligum betongelementbygningum, sum eisini liggja spjaddir. Spjaddir bygningar geva onga li\u0301vd, so har gy\u0301sur alti\u0301\u00f0 millum teirra, so ta\u00f0 er o\u0301unniligt at ganga har. Ta\u00f0 s\u00e6r ikki gott u\u0301t, er ikki hugnaligt \u2013 og hesi \u00f8ki liggja sto\u0301rt s\u00e6\u00f0 bara fo\u0301lkato\u0301m og oy\u00f0in. Sja\u0301lvt mitt um dagin, ta\u0301 handlarnir hava opi\u00f0. Fo\u0301lk skunda s\u00e6r bara u\u0301r bilunum og inn i\u0301 handlarnar og u\u0301t aftur i\u0301 bilin. Ikki no\u0301gv by\u0301arli\u0301v at finna har heldur....!"}, {"text_idx": "#000021", "text": "Skilji ikki, at man nakranti\u0301\u00f0 hevur loyvt sli\u0301kum byggjari\u0301i, so sum ta\u00f0 a\u0301 Ha\u0301lsi t.d., i\u0301sta\u00f0in fyri, at man kundi gj\u00f8rt hetta \u00f8ki\u00f0 so no\u0301gv hugnaligari vi\u00f0 meira t\u00f8ttum, by\u0301arkendum bygningum vi\u00f0 einum hugnaligum torgi i\u0301 mi\u00f0juni t.d."}, {"text_idx": "#000022", "text": "Ta\u0301 eg tosi um broyting fyri at fa\u0301a li\u0301v i\u0301 by\u0301in, so tosi eg to\u0301 IKKI um at byggja ny\u0301tt alla sta\u00f0ni og ri\u0301va alt ta\u00f0 gamla ni\u00f0ur. Nei, ti\u0301 so h\u00f8vdu vit rivi\u00f0 nakrar av st\u00f8rstu attraktio\u0301nunum ni\u00f0ur, sum Havnin hevur at bjo\u0301\u00f0a fer\u00f0afo\u0301lki. Vit h\u00f8vdu kvett tra\u0301\u00f0in av aftur i\u0301 ti\u0301\u00f0ina til okkara gomlu mentan, sum ein sto\u0301rur partur av okkara samleika hvi\u0301lir a\u0301."}, {"text_idx": "#000023", "text": "Trupulleikin er bara, sum kunnugt, at gomlu by\u0301arpartarnir liggja n\u00e6r um fo\u0301lktato\u0301mir. Har er li\u0301ti\u00f0 og einki, sum kann halda fo\u0301lki til \u00f8ki\u00f0, anna\u00f0 enn at ganga ein tu\u0301r i\u0301gj\u00f8gnum ta\u00f0. Hvi\u0301 man ta\u00f0 vera so deydligt? Er by\u0301urin er skeivt innr\u00e6tta\u00f0ur? Eru ta\u00f0 bygningarnir okkurt er gali\u00f0 vi\u00f0?"}, {"text_idx": "#000024", "text": "Nei, ta\u00f0 er ikki arkitekturinum i\u0301 gomlu by\u0301arp\u00f8rtunum, naka\u00f0 er gali\u00f0 vi\u00f0. Vit hava nemliga i\u0301 dag ein sera hugnaligan by\u0301 a\u0301 mangan ha\u0301tt, ju\u0301st ti\u0301 vit hava var\u00f0veitt mong av teimum gomlu hu\u0301sunum i\u0301 by\u0301num fra\u0301 ti\u0301 ti\u0301\u00f0ini, ta\u0301 ta\u00f0 var si\u00f0ur at byggja no\u0301gv t\u00e6ttari enn i\u0301 dag. Hesir gomlu og v\u00e6l var\u00f0veiddu by\u0301arpartar er naka\u00f0, sum flest fo\u0301lk eru gla\u00f0 fyri, og sum no\u0301gv fo\u0301lk u\u0301ti i\u0301 heimi misunna okkum, at vit hava."}, {"text_idx": "#000025", "text": "Manglandi li\u0301vi\u00f0 kemur av, at no\u0301gv av hu\u0301sunum i\u0301 gomlu by\u0301arp\u00f8rtunum ikki ru\u0301mast funktio\u0301num, sum fo\u0301lk kunnu bru\u0301ka til so no\u0301gv anna\u00f0 enn bara at hyggja at."}, {"text_idx": "#000029", "text": "Vit hava sta\u00f0fest, at Havnin hevur, sum er, no\u0301gvar grundarleggjandi eginleikar, sum kundu skapt gro\u0301\u00f0rarbotn fyri einum veruligum livandi mi\u00f0by\u0301arumhv\u00f8rvi. Duga vit at gagnny\u0301ta ta\u00f0 gamla, sum vit longu hava, til naka\u00f0 ny\u0301tt og spennandi, so gagnar hetta b\u00e6\u00f0i okkara t\u00f8rvi fyri at var\u00f0veita s\u00f8gu og samleika okkara \u2013 umframt at ta\u00f0 veruliga kundi gj\u00f8rt eitt sto\u0301rt inntrykk a\u0301 umheimin og givi\u00f0 okkum okkurt at vera errin av."}, {"text_idx": "#000031", "text": "Einki av hesum var r\u00e6ttiliga har ta\u0301, men hygg nu\u0301. Ta\u00f0 er vi\u00f0 at henda, ti\u0301 onnur enn eg hava eisini s\u00e6\u00f0 ta\u00f0 gagnliga i\u0301 ti\u0301 \u2013 ikki minst fyri trivna\u00f0in i\u0301 by\u0301num. Ta\u00f0 hevur r\u00e6tt og sl\u00e6tt f\u00f8rt vi\u00f0 s\u00e6r, at mi\u00f0by\u0301arli\u0301vi\u00f0 er flutt oman i\u0301 Va\u0301gsbotn og har um lei\u00f0ir. Ta\u00f0 er sera gle\u00f0iligt at uppliva, at ju\u0301st tey tilt\u00f8kini, eg vi\u0301sti a\u0301 fyri 10 a\u0301rum si\u0301\u00f0ani kundu gj\u00f8rt mun, eisini veruliga hava gj\u00f8rt sto\u0301ran mun, ta\u0301 tey vo\u0301r\u00f0u realisera\u00f0."}, {"text_idx": "#000032", "text": "Reinsari\u0301i\u00f0 er umbygt og fer saman vi\u00f0 ny\u0301ggju Perluni vo\u0301nandi at skapa eitt livandi to\u0301nleikaumhv\u00f8rvi. Fleiri cafe\u0301ir og barrir eru komnar kring hugnaliga havnaumhv\u00f8rvi\u00f0 i\u0301 Va\u0301gsbotni og Ska\u0301latr\u00f8\u00f0. Va\u0301gsbotn u\u0301t i\u0301mo\u0301ti Tinganesi er vi\u00f0 at menna seg til eina fo\u0301lkari\u0301ka Nyhavn: Enn betri um ta\u00f0 vo\u0301ru enn fleiri kafe\u0301ir og restauratio\u0301nir u\u0301teftir. Har er fja\u0301lgt og ve\u00f0urgott, og so\u0301largangurin er ideellur, solei\u00f0is at fo\u0301lk ti\u0301ma at sita har og hugna s\u00e6r eina stund i\u0301 li\u0301vd, ta\u0301 so\u0301lin er frammi."}, {"text_idx": "#000033", "text": "Fabrikkin hja\u0301 \u00d8str\u00f8m er ein ein suksess\u00f8ga. Mu\u0308llers Pakkhu\u0301s (um By\u0301ra\u0301\u00f0i\u00f0 loyvdi meira bru\u0301k av ti\u0301) kundi eisini veri\u00f0 eitt spennandi, meira aktivt sta\u00f0. Spennandi \u00e6tlanir eru vi\u00f0 Skeiva Pakkhu\u0301si. Skipasmi\u00f0jan ver\u00f0ur bru\u0301kt b\u00e6\u00f0i til at umv\u00e6la skip og ba\u0301tar, men eisini til gallari\u0301 og listaverksta\u00f0. Meir av ti\u0301 slagnum!"}, {"text_idx": "#000036", "text": "Var\u00f0veita maritima da\u0301min i\u0301 havnaumhv\u00f8rvinum\nTa\u00f0 hevur si\u0301na sjarmu, at heilt ymiskar vinnur kunnu virka i\u0301 sama \u00f8ki \u2013 at man t.d. var\u00f0veitir naka\u00f0 av ti\u0301 gamla, si\u00f0bundna virkseminum, samstundis sum man letur upp fyri ny\u0301ggjum handils-, t\u00e6nastu- og mentanarvirksemi."}, {"text_idx": "#000037", "text": "I\u0301 \u00f8\u00f0rum londum eru r\u00e6\u00f0ud\u00f8mi um, hvat hendir, ta\u0301 havnaumhv\u00f8rvi ver\u00f0a umgj\u00f8rd til bara at hy\u0301sa skrivstovu og hotelvirksemi \u2013 altso einki, sum hevur vi\u00f0 havnir, skip og sjo\u0301gv at gera. Hesi \u00f8ki liggja pu\u0301ra dey\u00f0. Hugsa bara um K\u00f8benhavns Havn, sunnanfyri Knippelsbro. Men d\u00f8mi eru eisini \u2013 i\u0301 Keypmannahavn og a\u00f0rasta\u00f0ni \u2013 um, hvussu spennandi eitt \u00f8ki kann vera, ta\u0301 man var\u00f0veitir ta\u00f0 gamla, men bru\u0301kar ta\u00f0 eisini til naka\u00f0 ny\u0301tt, so man f\u00e6r eina fj\u00f8lbroytta kombinatio\u0301n av b\u00e6\u00f0i si\u00f0bundnum og ny\u0301ggjum aktivitetum i\u0301 einum \u00f8ki."}, {"text_idx": "#000038", "text": "Serliga havna\u00f8ki, har man loyvir ny\u0301ggjum virksemi, men har atlit eisini ver\u00f0a tikin at var\u00f0veitslu av maritimum aktivitetum, tykjast at virka serliga spennandi og hugtakandi fyri no\u0301gv fo\u0301lk. Fj\u00f8lbroytni\u00f0 skapar eitt spennandi umhv\u00f8rvi, har no\u0301gv li\u0301v dregur meira li\u0301v. Sli\u0301kir by\u0301arpartar gerast til pulserandi kraftsentur av kreativiteti, innovatio\u0301n, ekslusiviteti og produktiviteti, sum draga no\u0301gv fo\u0301lk, vitan og i\u0301l\u00f8gur til si\u0301n."}, {"text_idx": "#000039", "text": "I\u0301 Havn hava vit ti\u0301betur var\u00f0veitt no\u0301gvir av teim gomlu bygningunum i\u0301 Va\u0301gsbotni og vi\u00f0 Ska\u0301latr\u00f8\u00f0. Hetta gevur okkum einastandandi m\u00f8guleikar til at skapa eitt heilt serligt umhv\u00f8rvi i\u0301 \u00f8kinum, sum vit sja\u0301lvi kunnu fa\u0301a no\u0301gva gle\u00f0i av, og sum u\u0301tlendingar vilja ha\u0301vir\u00f0a okkum fyri, um vit skilja, hvussu vir\u00f0ismiki\u00f0 ta\u00f0 er at var\u00f0veita bygningarnar, samstundis sum vit duga at bru\u0301ka teir til okkurt ny\u0301tt og gagnligt, i\u0301sta\u00f0in fyri bara at lata alt standa to\u0301mt einans sum minnir um eina farna ti\u0301\u00f0."}, {"text_idx": "#000040", "text": "Niels Finsensg\u00f8ta o\u0301egna\u00f0 sum gongug\u00f8ta\nMen Havnin er ju\u0301 ikki bara kei og havna\u00f8ki. I\u0301 Havn hava vit t.d. eina gongug\u00f8tu, har eingin gongur. Ella \u00f8giliga fa\u0301. Hvi\u0301 ikki vi\u00f0urkenna ta\u00f0, sum vit hava vita\u00f0 so leingi, at fo\u0301lk ti\u0301ma ikki at ganga i\u0301 nu\u0301verandi gongug\u00f8tu. Niels Finsensg\u00f8ta er sn\u00f8gt sagt ikki egna\u00f0 til gongug\u00f8tu, og hevur aldrin veri\u00f0 ta\u00f0. Ta\u00f0 var eitt mistak at royna at gera hana til gongug\u00f8tu i\u0301 si\u0301nari ti\u0301\u00f0."}, {"text_idx": "#000041", "text": "Niels Finsensg\u00f8ta ver\u00f0ur heldur aldrin egna\u00f0 til ta\u00f0, so leingi ov no\u0301gv opin pla\u0301ss eru a\u0301 eystursi\u0301\u00f0uni, har handlar ikki kunnu vera, og so leingi sum ta\u00f0 liggja h\u00f8g hu\u0301s so gott sum allan vegin fra\u0301 Steinatu\u0301ni oman til keiina a\u0301 vestursi\u0301\u00f0uni, i\u00f0 skugga fyri so\u0301lini no\u0301gv ta\u00f0 mesta av degnum. Li\u0301kamiki\u00f0 hvat ver\u00f0ur gj\u00f8rt \u2013 um ta\u00f0 ikki broytir hendan grundarleggjandi trupulleika, so ver\u00f0ur einki gonguli\u0301v har."}, {"text_idx": "#000042", "text": "Fyrimunir vi\u00f0 at lata Niels Finsensg\u00f8tu upp fyri bilafer\u00f0slu\nEg eri bangin fyri, at vanahugsan ger, at fo\u0301lk illa kunnu i\u0301mynda s\u00e6r hetta, men sja\u0301lv meti eg, at mi\u00f0by\u0301urin hev\u00f0i fingi\u00f0 sto\u0301rar fyrimunir av at lati\u00f0 hesa alt ov myrku skuggag\u00f8tuna, sum Niels Finsensg\u00f8ta er nu\u0301, upp aftur fyri fri\u0301ari bilafer\u00f0slu fra\u0301 Steinatu\u0301ni, so fer\u00f0slan oman a\u0301 Vagli\u00f0 og vi\u0301\u00f0ari oman til Kongabru\u0301nna, sum nu\u0301 fer i\u0301gj\u00f8gnum To\u0301rsg\u00f8tu, kann lei\u00f0ast beinlei\u00f0is fra\u0301 Steinatu\u0301ni i\u0301gj\u00f8gnum Niels Finsensg\u00f8tu og oman a\u0301 Vagli\u00f0, me\u00f0an Tinghu\u0301svegurin tekur fer\u00f0sluna hin vegin, eins og hon ger nu\u0301."}, {"text_idx": "#000044", "text": "Ta\u00f0 merkir ikki ney\u00f0turviliga, at ta\u00f0 so ver\u00f0ur tann heilt sto\u0301ra tunga fer\u00f0slan har t.d. av lastbilum. St\u00f8rri akf\u00f8r kunnu enn lei\u00f0ast uttanum, so tey koyra eftir vegnum U\u0301ti vi\u00f0 Strond og a\u0301 Jo\u0301nas Broncksg\u00f8tu. Men ta\u00f0 er veruliga bru\u0301k fyri betri sambandi fyri vanligar bilar millum fer\u00f0sluknu\u0301tapunkti\u00f0 Steinatu\u0301n og kei\u00f8ki\u00f0, eisini fyri at lei\u00f0a meira li\u0301v og fer\u00f0slu inn i\u0301 by\u0301arkjarnuna vi\u00f0 Vagli\u00f0. Um fer\u00f0slan var\u00f0 l\u00f8gd eftir Niels Finsensg\u00f8tu, hev\u00f0i strekki\u00f0 fra\u0301 Steinatu\u0301ni oman til Vagli\u00f0 uttan iva livna\u00f0 v\u00e6l meira uppaftur av \u00f8ktu fer\u00f0sluni."}, {"text_idx": "#000045", "text": "Skifta nu\u0301verandi gongug\u00f8tu u\u0301t vi\u00f0 a\u00f0rar gongug\u00f8tur\nHetta hev\u00f0i eisini lati\u00f0 m\u00f8guleikan upp fyri at gj\u00f8rt t\u00e6r ba\u0301\u00f0ar krossandi g\u00f8turnar, Sverrisg\u00f8tu og To\u0301rsg\u00f8tu, til gongug\u00f8tur. Hesar g\u00f8turnar eru v\u00e6legna\u00f0ar til ta\u00f0, ti\u0301 t\u00e6r eru smalri, hu\u0301sini standa t\u00e6ttari og handilsh\u00f8li kunnu vera a\u0301 ba\u0301\u00f0um si\u0301\u00f0um av vegnum. Ta\u00f0 ger einki, um partar av g\u00f8tunum eru brekkur. No\u0301gvar brattar gongug\u00f8tur eru i\u0301 by\u0301um i\u0301 \u00f8\u00f0rum londum."}, {"text_idx": "#000046", "text": "Um fer\u00f0slan sleppur undan at koyra i\u0301 To\u0301rsg\u00f8tu oman i\u0301 Va\u0301gsbotn og harfra\u0301 ni\u00f0an a\u0301 Vagli\u00f0, men ver\u00f0ur f\u00f8rd fra\u0301 Steinatu\u0301ni eftir Niels Finsensg\u00f8tu i\u0301sta\u00f0in fyri, so kundi \u00f8ki\u00f0 kring To\u0301rsg\u00f8tu og i\u0301 Va\u0301gsbotni blivi\u00f0 eitt no\u0301gv hugnaligari sta\u00f0 at vera enn nu\u0301."}, {"text_idx": "#000047", "text": "Havnara\u0301 kundi t.d. veri\u00f0 f\u00f8rd oman gj\u00f8gnum To\u0301rsg\u00f8tu, sum a\u0301 henda ha\u0301tt f\u00e6r fri\u00f0 til at vera ein hugnalig gongug\u00f8ta, i\u00f0 f\u00f8rir fo\u0301tgangararnar framvi\u00f0 cafe\u0301um, dansi- og konsertst\u00f8\u00f0um, sjo\u0301nleikarhu\u0301si osfr. oman i\u0301 Va\u0301gsbotn, ta\u00f0 vakrasta torgi\u00f0 i\u0301 by\u0301num, vi\u00f0 hugnaligum cafe\u0301um og restauratio\u0301num, sum brei\u00f0a seg u\u0301t a\u0301 gongubreytina. Fo\u0301lk fa\u0301a fri\u00f0 til at sita langt u\u0301ti a\u0301 g\u00f8tuni og hugna s\u00e6r i\u0301 li\u0301vd a\u0301 gongubreyta-kafe\u0301unum, har tey kunnu fylgja vi\u00f0 i\u0301 li\u0301vinum a\u0301 g\u00f8tuni og a\u0301 va\u0301nni og t.d. lurta eftir to\u0301nleiki framf\u00f8rdur a\u0301 uttandura palli i\u0301 To\u0301rsg\u00f8tu."}, {"text_idx": "#000048", "text": "Steinatu\u0301n \u2013 eitt r\u00e6ttiligt by\u0301aarru\u0301m\nHans Mortensen & Co. l\u00f8gdu fram uppskot um at gera alt \u00f8ki\u00f0 i\u0301 Steinatu\u0301ni sl\u00e6tt fra\u0301 kioskini og yvir til BankNordik h\u00f8vu\u00f0sbygningin og byggja h\u00e6gri bygningar kring Steinatu\u0301n. A\u0301 henda ha\u0301tt kann \u00f8ki\u00f0 gerast eitt veruligt by\u0301arru\u0301m, vi\u00f0 pla\u0301ssi b\u00e6\u00f0i fyri bussterminali, tv\u00f8rgangandi fer\u00f0slu og eisini fyri fo\u0301tgangarum og fo\u0301lki, sum da\u0301mar v\u00e6l at sita og eyglei\u00f0a no\u0301gvu fer\u00f0sluna. Ju\u0301st hetta fra\u0301li\u0301ka uppskoti\u00f0 kemur enn meira til si\u0301n r\u00e6tt, um beinlei\u00f0is samband fekst fra\u0301 Steinatu\u0301ni oman til Vagli\u00f0 og kei\u00f8ki\u00f0 a\u0301 Kongabru\u0301nni umvegis Niels Finsensg\u00f8tu og A\u0301arvegin."}, {"text_idx": "#000049", "text": "Ta\u00f0 li\u0301ka so fra\u0301li\u0301ka uppskoti\u00f0 um at ri\u0301va \u201cmu\u0301rin\u201d inn til Amtmannsgar\u00f0in ni\u00f0ur a\u0301 A\u0301arvegnum, ber eisini saktans til at gj\u00f8gnumf\u00f8ra, ho\u0301ast pla\u0301ss ma\u0301 vera fyri bilafer\u00f0slu a\u0301 sja\u0301lvum A\u0301arvegnum."}, {"text_idx": "#000051", "text": "Hvi\u0301 fara at byggja ENN eitt h\u00f8gt hu\u0301s vestanfyri Niels Finsensg\u00f8tu, sum AFTUR skapar meira skugga eystanfyri og byrgir Niels Finsensg\u00f8tu og To\u0301rsg\u00f8tu enn meira av fra\u0301 hv\u00f8rjum \u00f8\u00f0rum enn frammanundan? Ta\u00f0 er no\u0301gv meira bru\u0301k fyri at kny\u0301ta \u00f8ki\u00f0 saman."}, {"text_idx": "#000052", "text": "Hvat vi\u00f0 no\u0301gv heldur at lati\u00f0 gamla kommunusku\u0301lagar\u00f0in vi\u00f0 by\u0301ra\u0301\u00f0shu\u0301si\u00f0 upp oman i\u0301mo\u0301ti To\u0301rsg\u00f8tu, so har ver\u00f0ur eitt opi\u00f0 pla\u0301ss vi\u00f0 einum na\u0301ttu\u0301rligum samanhangi heilt fra\u0301 Tinghu\u0301sinum til Reinsari\u0301i\u00f0 i\u0301 To\u0301rsg\u00f8tu i\u0301 beinari linju. Um alt \u00f8ki\u00f0 ver\u00f0ur bundi\u00f0 saman a\u0301 henda ha\u0301tt, kann hetta gerast eitt serstakliga a\u0301hugavert og spennandi \u00f8ki, ti\u0301 kring ta\u00f0 finnast no\u0301gvar ymiskar, fj\u00f8lbroyttar by\u0301arfunktio\u0301nir."}, {"text_idx": "#000056", "text": "Nu\u0301verandi handilsvirksemi vi\u00f0 gamla kommunusku\u0301lagar\u00f0in kann flytast, solei\u00f0is at ta\u00f0 liggur u\u0301t til si\u0301\u00f0urnar a\u0301 torginum, heldur enn at liggja mitt i\u0301 og skera alt \u00f8ki\u00f0 sundur, sum nu\u0301."}, {"text_idx": "#000059", "text": "Ta\u0301 t\u00e6r ba\u0301\u00f0ar g\u00f8turnar, Niels Finsensg\u00f8ta og To\u0301rsg\u00f8ta, hanga saman a\u0301 henda ha\u0301tt hv\u00f8r si\u0301nu megin eitt veruligt by\u0301artorg \u2013 vi\u00f0 har av fylgjandi \u00f8ktari fer\u00f0slu, b\u00e6\u00f0i av bilum og fo\u0301tgangarum \u2013 kunnu g\u00f8turnar veruliga gerast vir\u00f0iligar og r\u00e6ttiliga by\u0301arkendar h\u00f8vu\u00f0sg\u00f8tur. Ikki minst ti\u0301 Havnin er ein havnabyur, og ba\u0301\u00f0ar g\u00f8turnar f\u00f8ra beint oman til fer\u00f0amiklu havna\u00f8kini \u2013 onnur vi\u00f0 bilfer\u00f0slu oman til Kongabru\u0301nna og hin vi\u00f0 gongufer\u00f0slu oman i\u0301 Va\u0301gsbotn."}, {"text_idx": "#000062", "text": "\u00c6tla vit at lokka fo\u0301lk i\u0301 gongug\u00f8turnar, so MUGU vit taka atlit at hesum ynskinum og tryggja parkeringsm\u00f8guleikar \u2013 b\u00e6\u00f0i av atliti til tey dovnu og ve\u00f0ursju\u0301ku, til bygdafo\u0301lkini, sum koma til tilt\u00f8k i\u0301 Havn, men serliga vi\u00f0 atliti til tey eldru, tey avlamnu og tey illa gongdu fo\u0301lkini, sum hava t\u00f8rv a\u0301 at koma r\u00e6ttiliga t\u00e6tt at sta\u00f0num, har tey skulu. Hesi fo\u0301lkini eru kanska nettupp tey fo\u0301lkini, sum hava ti\u0301\u00f0 til at vera st\u00f8dd i\u0301 by\u0301num og sita a\u0301 gongug\u00f8tuni, ta\u0301 onnur eru til arbei\u00f0is. Sleppa tey eldru t\u00e6tt at mi\u00f0by\u0301arkjarnuni a\u0301 l\u00e6ttari ha\u0301tt, kunnu tey vera vi\u00f0 til at skapa fitt av li\u0301vi har."}, {"text_idx": "#000064", "text": "Eitt langt, smalt parkeringshu\u0301s i\u0301 tveimum h\u00e6ddum kundi saktans veri\u00f0 bygt undir Skansavegnum allan vegin u\u0301t eftir mo\u0301ti Skansanum upp eftir gro\u0301tvegginum, og so kundi man rykt Havnarg\u00f8tu eitt li\u0301ti\u00f0 sindur u\u0301t fra\u0301 gro\u0301tvegginum, uttan at ta\u00f0 merkir, at ta\u00f0 ver\u00f0ur no\u0301gv minni kai\u00f8ki a\u0301 Eystaru Bryggju."}, {"text_idx": "#000065", "text": "Eg havi eisini eitt anna\u00f0 -\u2013 radikalt, men spennandi uppskot, sum veruliga ger, at fo\u0301lk sleppa heilt inn i\u0301 mi\u00f0by\u0301arkjarnuna vi\u00f0 bilinum, uttan at koyra beinlei\u00f0is i\u0301 gongug\u00f8tunum. Hvat vi\u00f0 at grava u\u0301t til eitt sto\u0301rt parkeringshu\u0301s i\u0301 tveimum h\u00e6ddum inniundir gamla kommunusku\u0301lagar\u00f0inum \u2013 ti\u0301 ny\u0301ggja By\u0301ra\u0301\u00f0s- og Tinghu\u0301storginum, sum eg havi skoti\u00f0 upp omanfyri. Parkeringshu\u0301si\u00f0 kemur sostatt til at liggja undir j\u00f8r\u00f0 heilt yvir til rey\u00f0u kiosk, me\u00f0an sja\u0301lvt torgi\u00f0 liggur omana\u0301 parkeringshu\u0301sinum a\u0301 niveau vi\u00f0 nu\u0301verandi gamla kommunusku\u0301lagar\u00f0."}, {"text_idx": "#000067", "text": "Mugu skapa fleiri by\u0301arru\u0301m vi\u00f0 li\u0301vd og go\u0301\u00f0um so\u0301largangi\nNey\u00f0ugt er at taka no\u0301gv meira atlit at so\u0301larganginum, um mi\u00f0by\u0301urin skal virka meira innbjo\u0301\u00f0andi. Sja\u0301lv haldi eg, at uppa\u0301 longri sikt eigur alt \u00f8ki\u00f0 kring Niels Finsensg\u00f8tu fra\u0301 Vaglinum ni\u00f0an i\u0301 Steinatu\u0301n og i\u0301 To\u0301rsg\u00f8tu at ver\u00f0a umhugsa\u00f0 heilt av ny\u0301ggjum av somu ors\u00f8k."}, {"text_idx": "#000071", "text": "Posthu\u0301s og bankar eru i\u0301 mi\u00f0by\u0301num, sum er, men har mangla fleiri st\u00f8\u00f0, sum no\u0301gv fo\u0301lk gera s\u00e6r \u00f8rindi til. Ein apotekss\u00f8ludeild og ikki minst ein s\u00f8ludeild hja\u0301 Ru\u0301suni h\u00f8vdu vi\u00f0 vissu drigi\u00f0 no\u0301gv fo\u0301lk til."}, {"text_idx": "#000072", "text": "Li\u0301v dregur meira li\u0301v at s\u00e6r. Ti\u0301 ma\u0301 mi\u00f0savnanin av fo\u0301lki og fer\u00f0slu styrkjast \u2013 b\u00e6\u00f0i vi\u00f0 at fleiri fo\u0301lk sleppa at bu\u0301gva i\u0301 mi\u00f0by\u0301num, og vi\u00f0 at bjo\u0301\u00f0a no\u0301gv attraktiv tilbo\u00f0 i\u0301 mi\u00f0by\u0301num \u2013 ta\u00f0 veri\u00f0 seg v\u00f8rur, t\u00e6nastur og undirhald, men eisini vi\u00f0 at leggja st\u00f8rri stovnar og arbei\u00f0spla\u0301ss i\u0301 ella t\u00e6tt vi\u00f0 mi\u00f0by\u0301in, solei\u00f0is at no\u0301gv fo\u0301lk hava si\u0301na dagligu gongd i\u0301 mi\u00f0by\u0301num. Tvs. syrgja fyri, at har er ein go\u0301\u00f0 variatio\u0301n av no\u0301gvum ymiskum funktio\u0301num."}, {"text_idx": "#000073", "text": "I\u0301bu\u0301\u00f0arbygging, kollegiu, arbei\u00f0spla\u0301ss og undirvi\u0301singarstovnar mi\u00f0savna no\u0301gv fo\u0301lk og skapa ti\u0301 eisini gro\u0301\u00f0rarbotn fyri handilsli\u0301vi og \u00f8\u00f0rum aktivitetum kring hesi st\u00f8\u00f0ini, eins og d\u00f8mi eru um i\u0301 by\u0301um uttanlands, sum hava eitt y\u00f0jandi og li\u0301vligt li\u0301v i\u0301 by\u0301arkjarnuni. Serliga tykjast undirvi\u0301singarstovnar, sum ru\u0301mast no\u0301gvum ungum lesandi, at gera mun, ti\u0301 ta\u00f0 eru tey ungu, i\u00f0 av sannroyndum eru teir mest a\u0301gry\u0301tnu by\u0301arbru\u0301kararnir."}, {"text_idx": "#000074", "text": "Hvat dregur fo\u0301lk til Havnina?\nSkal li\u0301v og virksemi skapast, sny\u0301r ta\u00f0 seg eisini um, hvussu vit fa\u0301a fo\u0301lk til at st\u00f8\u00f0ast betri i\u0301 landinum, umframt um, hvussu vit fa\u0301a fleiri fo\u0301lk til landi\u00f0."}, {"text_idx": "#000080", "text": "Men skal st\u00f8\u00f0i leggjast undir ein fj\u00f8lbroyttan arbei\u00f0smarkna\u00f0 i\u0301 Havn krevur ta\u00f0, at ta\u00f0 almenna og la\u0301nsveitarar tora at stu\u00f0la meira i\u0301verkseting av vinnuligum verk\u00e6tlanum, sum hava omanfyrinevndu ma\u0301l."}, {"text_idx": "#000083", "text": "Hvussu fa\u0301a vit tey ungu til at si\u0301ggja seg sja\u0301lvi hava eitt spennandi li\u0301v i\u0301 Havnini \u2013 eisini i\u0301 framti\u0301\u00f0ini? Hvat skal fa\u0301a tey til IKKI at si\u0301ggja Havnina sum eitt avbyrgt og deydligt sta\u00f0, har einki av ty\u0301dningi hendir? Hvat skal fa\u0301a tey til at fata Havnina sum ein veruligan BY\u0301 vi\u00f0 no\u0301gvum fj\u00f8lbroyttum og spennandi tilbo\u00f0um, sum er sum eitt livandi, bankandi hjarta, i\u00f0 i\u0301bl\u00e6sur \u00f8ll, sum bu\u0301gva og vitja har, og sum pumpar li\u0301v u\u0301t i\u0301 restina av landinum, skapar ringar i\u0301 vatninum langt u\u0301t um landoddarnar og vekir ans, og sum ti\u0301 er eitt li\u0301vgevandi og spennandi sta\u00f0, fo\u0301lk kunnu vera errin av at bu\u0301gva i\u0301 \u2013 eisini i\u0301 longdini?"}, {"text_idx": "#000084", "text": "By\u0301arskipan og -arkitekturur avgerandi ty\u0301dning fyri trivna\u00f0\nRoyndir a\u00f0rasta\u00f0ni (si\u0301 faktaboks ni\u00f0anfyri) vi\u0301sa, at ta\u00f0 ber til at tryggja v\u00f8kstur og trivna\u00f0 i\u0301 einum by\u0301i, ta\u0301 mest m\u00f8guligt atlit ver\u00f0ur tiki\u00f0 til teir tri\u0301ggjar partarnar \u2013 til borgararnar, til tey vitjandi og til vinnuna \u2013 i\u0301 senn, ti\u0301 so gerast allir partar vinnarar. Um atlit bara var\u00f0 tiki\u00f0 til ein ella tveir av p\u00f8rtunum, me\u00f0an a\u00f0rir partar ver\u00f0a gloymdir, so koppar alt. Ti\u0301 alt hongur saman."}, {"text_idx": "#000087", "text": "Man velur i\u0301sta\u00f0in at gera veldugar i\u0301l\u00f8gur i\u0301 at savna fleiri undirvi\u0301singarstovnar i\u0301 ein depil, og leggja hann i\u0301 Marknagili \u2013 i\u0301 u\u0301tja\u00f0arinum av by\u0301num! Eg havi aftra\u00f0 meg vi\u00f0 at siga hart, at eg haldi, at hetta er sera o\u0301heppi\u00f0, ti\u0301 sagt ver\u00f0ur, at tey, sum ivast i\u0301, at Marknagilsdepilin er r\u00e6tta loysnin, grugga ma\u0301li\u00f0 og for\u00f0a fyri, at ein ney\u00f0ugur sku\u0301ladepil ver\u00f0ur bygdur \u2013 hetta, til sto\u0301ran ampa fyri f\u00f8royskan ungdo\u0301m. Ta\u00f0 vil eg helst ikki a\u0301k\u00e6rast fyri at gera. Men sja\u0301lv haldi eg, at no\u0301gvar ors\u00f8kir eru til at seta spurnartekin vi\u00f0, um sta\u00f0setingin av Marknagilsdepilin er no\u0301g v\u00e6l gj\u00f8gnumhugsa\u00f0."}, {"text_idx": "#000088", "text": "Einki er at ivast i\u0301, at \u00e6tla\u00f0i sku\u0301ladepilin i\u0301 Marknagili er sera vakur og imponerandi reint arkitektoniskt, men hvat nu\u0301, um ju\u0301st hendan loysnin kortini ikki er tann skilabesta, hv\u00f8rki fyri ungdo\u0301min ella fyri Havnina? Hvat nu\u0301, um veruliga go\u0301\u00f0ar ors\u00f8kir eru til at vera ivasamur um valdu sta\u00f0setingina? Kanska er ta\u00f0 ney\u00f0ugt at umhugsa loysnina einafer\u00f0 enn, solei\u00f0is at vit um 20-30 a\u0301r ikki standa nipin og angra, at vit valdu skeivu loysnina \u2013 serliga ti\u0301 hon er so kostna\u00f0armikil, sum hon er. Ta\u00f0 gerst ju\u0301 ikki umaftur."}, {"text_idx": "#000091", "text": "Og vil man byggja a\u0301 sto\u0301rum, to\u0301mum \u00f8kjum, so finnast eisini n\u00f8kur \u00f8ki n\u00e6rri at mi\u00f0by\u0301num enn Marknagil. Eitt velduga sto\u0301rt \u00f8ki\u00f0 liggur vestanfyri R.C. Effers\u00f8esg\u00f8tu, beint vi\u00f0 mi\u00f0by\u0301in. Ta\u00f0 kundi t.d. bori\u00f0 v\u00e6l til at tiki\u00f0 partar av hesum \u00f8kinum til sku\u0301labygging \u2013 t.d. eina langa ri\u0301pu fram vi\u00f0 vegnum, solei\u00f0is at til ber at var\u00f0veita ein sto\u0301ran part aftanfyri yvir i\u0301mo\u0301ti Konmansmy\u0301ru sum fri\u0301\u00f8ki. Hetta hev\u00f0i eisini gj\u00f8rt h\u00f8vu\u00f0sg\u00f8tuna R.C. Effers\u00f8eg\u00f8tu til eina no\u0301gv meira by\u0301arkenda g\u00f8tu, og hev\u00f0i bundi\u00f0 ni\u00f0ara og ovara partin av by\u0301num betur saman."}, {"text_idx": "#000092", "text": "Ein sku\u0301li, bygdur vi\u00f0 R.C. Effers\u00f8esg\u00f8tu, hev\u00f0i ligi\u00f0 \u00f8giliga t\u00e6tt vi\u00f0 alt i\u0301tro\u0301ttar\u00f8ki\u00f0 i\u0301 Gundadali. Hetta kann hava no\u0301gvar fyrimunir vi\u00f0 s\u00e6r \u2013 b\u00e6\u00f0i fyri sku\u0301lan og i\u0301tro\u0301ttin. Sku\u0301lin hev\u00f0i eisini ligi\u00f0 t\u00e6tt vi\u00f0 eitt sto\u0301rt rekreativt \u00f8ki og fleiri mentanarstovnar. Eg hugsi um Vi\u00f0arlundina \u2013 og so um Listasavni\u00f0, Nor\u00f0urlandahu\u0301si\u00f0 og Kringvarpi\u00f0, umframt Dansifr\u00f8i \u2013 og seinni eisini ny\u0301ggja musikksku\u0301lan. Hetta hev\u00f0i eisini veri\u00f0 til fyrimuns fyri ungdo\u0301min a\u0301 sku\u0301ladeplinum. Her si\u0301ggi eg fleiri m\u00f8guleikar fyri, at synergi kann koma burturu\u0301r."}, {"text_idx": "#000094", "text": "Havnin hevur veruliga bru\u0301k fyri munago\u0301\u00f0um loysnum uppa\u0301 trupulleikan, at mi\u00f0by\u0301urin liggur so oy\u00f0in og fo\u0301lkato\u0301mur. Her kundi veri\u00f0 ein ordiliga go\u0301\u00f0ur m\u00f8guleiki fyri at fa\u0301a naka\u00f0 av ti\u0301 y\u00f0jandi li\u0301vinum i\u0301 mi\u00f0by\u0301num, vit sakna, ta\u0301 ungdo\u0301mar floyma u\u0301t i\u0301 by\u0301in eftir sku\u0301lati\u0301\u00f0 ella bru\u0301ka by\u0301in i\u0301 fri\u0301ti\u0301mum. Men vi\u00f0 at sta\u00f0seta Marknagilsdepilin so langt burtur fra\u0301 mi\u00f0by\u0301num, hevur man ti\u0301verri spilt henda m\u00f8guleika, eftir mi\u0301nari meting."}, {"text_idx": "#000098", "text": "Altjo\u0301\u00f0a by\u0301arskipanar- og arkitekturserfr\u00f8\u00f0ingar hava eftirkanna\u00f0, hv\u00f8rjar fyritreytir skulu til, fyri at fa\u0301a fo\u0301lk til at tri\u0301vast best i\u0301 einum by\u0301arumhv\u00f8rvi. Teir gj\u00f8rdu umfatandi spurnarkanningar i\u0301 no\u0301gvum londum, har teir spurdu fo\u0301lk, hvat teimum da\u0301mdi best i\u0301 ti\u0301 umhv\u00f8rvinum, tey bu\u0301\u00f0u i\u0301. Solei\u00f0is funnu teir fram til n\u00f8kur felags ey\u00f0kenni, sum flest fo\u0301lk peika a\u0301, i\u00f0 eru avgerandi fyri teirra trivna\u00f0. Spurningurin er, um Havnin ly\u0301kur hesar treytir fyri trivna\u00f0, sum er \u2013 og um ikki: Kann ta\u00f0 so ver\u00f0a ein av fra\u0301grei\u00f0ingunum uppa\u0301, at Havnin er blivin so deydlig?"}, {"text_idx": "#000099", "text": "Ta\u00f0 merkir helst, at vit eiga at endursko\u00f0a by\u0301arskipanina, so hon tekur atlit til ni\u00f0anfyristandandi fyritreytir framyvir. T\u00e6r 13 fyritreytirnar fyri trivna\u00f0 millum by\u0301arborgarar eru hesar:"}, {"text_idx": "#000101", "text": "2) Flestu bu\u0301sta\u00f0ir skulu vera innanfyri 5 minuttirs gongd fra\u0301 mi\u00f0savningarsta\u00f0num."}, {"text_idx": "#000102", "text": "3) Fj\u00f8lbroytni ma\u0301 vera i\u0301 bu\u0301st\u00f8\u00f0um \u2013 t.d sethu\u0301s, ra\u00f0hu\u0301s og i\u0301bu\u0301\u00f0ir \u2013 solei\u00f0is at b\u00e6\u00f0i ung og eldri, einsam\u00f8ll og familjur, fo\u0301lk vi\u00f0 li\u0301tlari innt\u00f8ku og fo\u0301lk vi\u00f0 st\u00f8rri innt\u00f8ku, hava m\u00f8guleika at hava st\u00f8\u00f0 at bu\u0301gva, sum ho\u0301skar til ju\u0301st tey."}, {"text_idx": "#000103", "text": "4) T\u00e6tt vi\u00f0 bu\u0301sta\u00f0irnar skulu vera handlar og skrivstovur av ho\u0301skandi fj\u00f8lbroytnum slag til at n\u00f8kta vikuliga t\u00f8rvin hja\u0301 einum vanligum hu\u0301sarhaldi."}, {"text_idx": "#000104", "text": "5) M\u00f8guleiki skal vera fyri minni virksemi i\u0301 bu\u0301sta\u00f0ar\u00f8kinum \u2013 t.d. sm\u00e6rri skrivstovur, gallari\u0301ir og sm\u00e6rri handverkslig verkst\u00f8\u00f0."}, {"text_idx": "#000105", "text": "6) Ein fo\u0301lkasku\u0301li skal liggja so n\u00e6r at bu\u0301st\u00f8\u00f0unum, at b\u00f8rnini kunnu ganga til og fra\u0301 sku\u0301lanum."}, {"text_idx": "#000106", "text": "7) Sma\u0301 sp\u00e6lipla\u0301ss ella onnur \u00f8ki vi\u00f0 m\u00f8guleika hja\u0301 b\u00f8rnum at sp\u00e6la skulu vera innanfyri kanska hundra\u00f0 metrar fra\u0301 bu\u0301sta\u00f0num."}, {"text_idx": "#000109", "text": "10) Bygningar i\u0301 mi\u00f0savningarst\u00f8\u00f0um ella torgum ver\u00f0a bygdir heilt u\u0301t til gongubreytir vi\u00f0 vegkantin, so teir skapa eitt greidliga avmarka\u00f0 uttandura by\u0301arru\u0301m"}, {"text_idx": "#000110", "text": "11) Parkering og garasjuhur\u00f0ar venda sja\u0301ldan u\u0301t mo\u0301ti vegnum, men eru aftanfyri bygningar og atkomilig gj\u00f8gnum trengri g\u00f8tur ella skot."}, {"text_idx": "#000111", "text": "12) Serliga merkisverd ella tignarlig st\u00f8\u00f0 fyri endan a\u0301 vegum ella vi\u00f0 mi\u00f0savningarst\u00f8\u00f0 og torg i\u0301 grannalagnum eru ofta almennir stovnar ella samkomuhu\u0301s, har fundir, m\u00f8ti, undirvi\u0301sing ella anna\u00f0 alment virksemi kann fara fram"}]